হ্যাঁ আমি একজন রংবাজই বটে! আমি ক্ষণে ধর্মের কথা বলি পরক্ষণে অধর্মের কাজ করি। উপদেশ দেই কিন্তু নিজে উপদেশ মানতে বড়ই নারাজ। গীবত করতে নিষেধ করি অন্যের গীবত না করলে যে পেটের ভাত হজমই হয়না। কোরআন হাদীসের কথা বলি কিন্তু পর নারীর রূপ আর জৌলুশের প্রশংসা বয়ান করি কবিতার ভাষায়। সততার কথা বলি নিজে করি অসৎ পথ অবলম্বন। হালাল রুজী সন্ধানের কথা বলি কিন্তু নিজে হারাম রুজীতে ভূরিভোজন করি। মদ পানের বিরুদ্ধে দিনের বেলায় শোরগোল করি, সোচ্চার হই। রাতের গভীরে সুরা আর সাকী সাথে কাবাব না হলে যে চলে না। মানুষের সাথে বিনয়ের সাথে কথা বলার পরামর্শ দেই আর সেই আমি অনেকের সাথে বাজে ব্যবহার বা দুর্ব্যবহার করি, পারলে দু’চার গা লাগিয়ে দেই। মুখে যা বলি অন্তরে তা খাস দিলে পোষণ করিনা। বাইরে স্যুট-টাই, শুভ্র সফেদ কাপড় ব্যবহার করি বা সাদা মনের মানুষের ভাব দেখাই কিন্তু মনের ভেতরে আর অন্তরে পোষণ করি আলকাতরা কালো রংয়ের হিংসা আর বিদ্বেষ। মুখে মধু আর অন্তরে পুষি বিষধর কাল নাগিনীর বিষ। আমরা সবাই কোন না কোনভাবে দ্বিমুখী আচরণ করি। আমি রংবাজ আর আপনি সাধু তা কিন্তু নয়। আমি তুমি সে আমরা সবাই এই রঙয়ের আর ফেসবুকের দুনিয়ায় রংবাজই বটে !